ar ko izveido apmaiņas, atbalsta un mācību programmu euro aizsardzībai pret viltošanu (programmu “Perikls IV”) laikposmam no 2021. līdz 2027. gadam

Euro stabila aizsardzība pret viltošanu ir būtisks drošības elements, kas ir viens no ES rīcības galvenajiem punktiem, kā minēts pārdomu dokumentā par ES finanšu nākotni. Viltošanas un ar to saistītās krāpšanas novēršana un apkarošana saglabā euro sistēmas integritāti, tādējādi palielinot ES ekonomikas konkurētspēju un nodrošinot publisko finanšu ilgtspēju. Tāpēc tā ir tieši saistīta arī ar Savienības mērķi uzlabot ekonomiskās un monetārās savienības efektīvu darbību.

Programmas “Perikls 2020” īpašā starptautiskā un daudzdisciplīnu pieeja un uzsvars uz spēju veidošanu, lai aizsargātu euro, padara to par unikālu starp ES līmeņa programmām. Citus Savienības politikas virzienus, piemēram, Iekšējās drošības fonda (IDF) policijas instrumentu un Tehniskās palīdzības un informācijas apmaiņas instrumentu (TAIEX) var uzskatīt par papildinošiem, kā apstiprinājušas vairākas valstu iestādes.

Šajā priekšlikumā par piemērošanas datumu ir noteikts 2021. gada 1. janvāris, un tas ir izstrādāts 27 dalībvalstu Savienībai saskaņā ar Eiropadomes 2017. gada 29. martā saņemto Apvienotās Karalistes paziņojumu par tās nodomu izstāties no Eiropas Savienības un Euratom, balstoties uz Eiropas Savienības Līguma 50. pantu.

·Proporcionalitāte

Ierosinātā regula ir nepieciešama, derīga un piemērota vēlamā mērķa sasniegšanai. Tajā ierosināts efektīvi stiprināt sadarbību starp dalībvalstīm un starp Komisiju un dalībvalstīm, neierobežojot dalībvalstu spēju aizsargāt euro pret viltošanu. Rīcība Savienības līmenī ir pamatota, jo tā nepārprotami palīdz dalībvalstīm kopīgi aizsargāt euro un mudina izmantot kopīgas Savienības struktūras, lai palielinātu sadarbību un informācijas apmaiņu starp kompetentajām iestādēm..

·Juridiskā instrumenta izvēle

Ierosinātais instruments ir regula saskaņā ar Regulu (ES) Nr. 331/2014, ar ko izveido programmu “Perikls 2020”. Ir pierādīts, ka Regula sniedz juridisko noteiktību, kas vajadzīga euro efektīvai aizsardzībai pret viltošanu, ko nevarētu panākt ar citiem juridiskiem instrumentiem.

3.EX POST IZVĒRTĒJUMU, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI

·Retrospektīvie izvērtējumi / spēkā esošo tiesību aktu atbilstības pārbaude

Programmas termiņa vidusposma novērtējumu veica neatkarīgs līgumslēdzējs, pamatojoties uz Regulas (ES) Nr. 331/2014 13. panta 4. punktu. Komisija 2017. gada 6. decembrī pieņēma paziņojumu COM (2017) 741 Eiropas Parlamentam un Padomei par programmas vidusposma novērtējuma rezultātiem, kurā tā piekrīt secinājumam, ka programmai būtu jāturpinās līdz tās dabīgā termiņa beigām 2020. gadā, atbalsta programmas turpināšanu pēc 2020. gada, ņemot vērā tās ES pievienoto vērtību, tās ilgtermiņa ietekmi un ilgtspēju, un piekrīt programmas novērtējumam par programmas kā autonomas programmas turpināšanai pēc 2020. gada. Neatkarīgajā novērtējumā secināts, ka visi konstatējumi tuvinās nepārprotami pozitīvam vispārējam novērtējumam attiecībā uz ES pievienoto vērtību, saskaņotību, atbilstību, efektivitāti, ilgtspēju un efektivitāti. Lai vēl vairāk stiprinātu programmas efektivitāti, novērtējumā ierosināts:

–veicināt kompetento valsts iestāžu lielāku līdzdalību: būtu jāapsver iespēja izveidot kontaktus ar valstu lēmumu pieņēmējiem, lai nodrošinātu, ka programmas piedāvātās iespējas ir labi izprastas;

–vienkāršot pieteikumu iesniegšanas procesu: būtu jāizpēta iespēja iesniegt pieteikumus un citus attiecīgus dokumentus tiešsaistē;

–stiprināt uzraudzības procesu: ieteicams veikt programmas galveno darbības rādītāju iespējamo grozījumu, lai iekļautu kvalitatīvus rādītājus.

·Apspriešanās ar ieinteresētajām personām

Tēma, kas attiecas uz euro aizsardzību pret viltošanu, un DFS priekšlikums par programmas “Perikls 2020” turpināšanu tika iekļauts sabiedriskajā apspriešanā par ES līdzekļiem drošības jomā, attiecībā uz kuru apspriešanās periods bija no 2018. gada 10. janvārim līdz 2018. gada 9. martam. Kopumā tika saņemtas 153 atsauksmes no privātā un publiskā sektora ieinteresētajām personām, no kurām 20 (13, 07 %) īpaši attiecās uz programmu “Perikls 2020”. Šie respondenti uzsvēra programmas “Perikls 2020” lielo nozīmi, 50 % īpaši uzsvēra programmas ES pievienoto vērtību starptautiskās sadarbības nodrošināšanā. Attiecībā uz nepieciešamību grozīt vai papildināt programmu/fondu mērķus šajā politikas jomā, viedokļi dalījās, četri respondenti ierosināja saglabāt finansējuma līmeni, kā tas ir patlaban, un trīs respondenti atbalstīja līdzekļu palielināšanu.

·Ietekmes novērtējums

Saskaņā ar prasībām, kas noteiktas ES Finanšu regulā [ierakstīt atsauci], programmām, kuras nodrošina nepārtrauktību attiecībā uz saturu un struktūru vai kurām ir salīdzinoši neliels budžets, nav nepieciešams ietekmes novērtējums, bet gan ex ante novērtējums Komisijas dienestu darba dokumenta veidā. Šis ex ante novērtējums (SWD(2018) 281), kas pievienots šim priekšlikumam, atbilst labāka regulējuma prasībām.

·Vienkāršošana

Programmas “Perikls 2020” vidusposma novērtējumā kā vienkāršošanas pasākums programmas turpināšanai ir paredzēta iespēja iesniegt pieteikumus un citus attiecīgus dokumentus tiešsaistē. Turklāt, lai vienkāršotu programmas “Perikls 2020” dotāciju finansiālo īstenošanu, 2017. gadā tika ieviestas vienības uzturēšanās izmaksas.

4.IETEKME UZ BUDŽETU

Finansējums programmas īstenošanai laikposmā no 2021. gada līdz 2027. gadam pašreizējās cenās ir EUR 7 700 000. Šī summa atbilst Komisijas priekšlikumam par nākamo daudzgadu finanšu shēmu laikposmam no 2021. līdz 2027. gadam. Priekšlikumā regulai ir pievienots tiesību akta finanšu pārskats, kurā izklāstīta ietekme uz budžetu un norādīti vajadzīgie cilvēkresursi un administratīvie resursi.

5.CITI ELEMENTI

·Uzraudzības, izvērtēšanas un ziņošanas kārtība